text: Harry Potter-fans’ vildeste drøm: Hogwarts-ekspressen kom til Kolding
  13 maj 2016 kl. 18.23
  8-12-årige troldmands- og hekseaspiranter kørte fredag aften en speciel togtur med damptoget Hogwarts-ekspressen. 
  Hogwarts-ekspressen rullede fredag aften ind på perron 9¾ på Kolding Banegård, og Harry Potter-fans i alderen 8-12 år kunne få deres livs togtur.
  Det var Sydjyllands Veterantog SJVT, Kolding Rollespilsforening og Koldingbibliotekerne, som samarbejdede om arrangementet, der skal bringe børnene ind i det magiske Harry Potter univers med både troldmænd, gåder, trylleformularer og ledetråde.
  - Med Hogwarts-ekspressen har biblioteket mulighed for at facilitere et kulturmøde i et unikt lokalt arrangement, der kan bringe folk sammen på tværs af alder, og hvor de med hver deres interesser kan berige hinanden, og i samarbejde skabe en eventyrlig og fortryllende oplevelse for byens børn, fortæller Ann-Britt von Seelen, der er teamkoordinator på projektet.
  Turen med Hogwarts-ekspressen tog ca. en time og tre kvarter.
  Hogwarts-ekspressen:
  Hogwarts-ekspressen er den fiktive togrute mellem London og den magiske skole Hogwarts, hvor Harry Potter og hans venner går i skole.Hogwarts-ekspressen kører i Harry Potter bøgerne fra perron 9¾, som er placeret mellem perron 9 og 10.
  
  